เทเวศยันญาติดีกับเซ็นทรัล
ตั้งสำรองสินไหมไว้ชดใช้ค่าเสียหายแล้วขอคุยบริษัทรับประกันภัยต่อเพื่อจ่ายเงินเคลม
7 มี.ค. 2556

ตั้งสำรองสินไหมไว้ชดใช้ค่าเสียหายแล้วขอคุยบริษัทรับประกันภัยต่อเพื่อจ่ายเงินเคลม
เทเวศแจงตั้งสำรองค่าสินไหมทดแทนเพลิงไหม้เซ็นทรัลเวิลด์ มั่นใจไม่กระทบความสัมพันธ์กับลูกค้า
นายชาติชาย ชินเวชกิจวานิชย์ กรรมการผู้จัดการ บริษัท เทเวศประกันภัย เปิดเผยว่า คำสั่งศาลกรณีเหตุเพลิงไหม้ศูนย์การค้าเซ็นทรัลเวิลด์และห้างเซ็น ที่ศาลแพ่งมีคำสั่งให้จ่ายค่าสินไหมทดแทนแก่กองทุนรวมธุรกิจไทยกับพวกรวม 4 คน รวม 3,709 ล้านบาทเศษ พร้อมดอกเบี้ย 7.5% ต่อปี นับตั้งแต่วันที่ 31 มี.ค. 2554 และคำสั่งให้ชดใช้ให้บริษัท สรรพสินค้าเซ็นทรัล อีก 1,977 ล้านบาทเศษ พร้อมดอกเบี้ย 7.5% ต่อปีนั้น ทางบริษัทได้มีการตั้งสำรองค่าสินไหมทดแทนไว้เรียบร้อยแล้ว 
ขณะเดียวกันบริษัทรับประกันภัยต่อที่บริษัทได้ทำประกันภัยต่อสำหรับกรมธรรม์นี้ ก็ล้วนแล้วแต่เป็นบริษัทที่มีเครดิตเรตติ้งไม่ต่ำกว่า A ทั้งสิ้น ก็ได้มีการตั้งสำรองค่าเสียหายในส่วนนี้ตามระบบงาน 
นายชาติชาย กล่าวว่า บริษัทได้มีการพูดคุยกับผู้เอาประกันเพื่อให้เกิดความเข้าใจถึงขั้นตอนในการดำเนินงานต่อไป เนื่องจากจะต้องมีการหารือร่วมกันกับบริษัทรับประกันภัยต่อ (รีอินชัวเรอร์) หลังจากได้ข้อสรุป บริษัทจะรีบดำเนินการตามขั้นตอนโดยเร็วที่สุด ตามหน้าที่ความรับผิดชอบของบริษัทประกันภัยที่ดีต่อลูกค้า 
“คดีนี้ไม่กระทบต่อความสัมพันธ์กับทางกลุ่มบริษัทเซ็นทรัลอย่างแน่นอน เนื่องจากบริษัทยังคงได้รับความเชื่อมั่นจากกลุ่มบริษัทเซ็นทรัลดังเช่นที่ผ่านมา โดยในปีนี้ได้มีการต่ออายุกรมธรรม์ IAR ของเซ็นทรัลดีพาร์ตเมนต์สโตร์ ในเดือน ธ.ค.ปีที่แล้ว และกำลังดำเนินการต่อกรมธรรม์เซ็นทรัลเวิลด์ หรือเซ็นทรัลพัฒนา ซึ่งคาดว่าจะแล้วเสร็จในเดือน มี.ค.นี้ วงเงินคุ้มครอง 3 หมื่นล้านบาท” นายชาติชาย กล่าว 
สำหรับผลการดำเนินงานงวด 12 เดือนของปี 2555 ที่ผ่านมานั้น บริษัทมีรายได้จากเบี้ยประกันภัยรับรวมทั้งสิ้น 3,841 ล้านบาท เพิ่มขึ้นจากปีก่อน และเมื่อหักเบี้ยประกันภัยต่อจำนวน 2,309 ล้านบาท บริษัทจะมีเบี้ยประกันภัยรับสุทธิ 1,532 ล้านบาท มีเบี้ยประกันภัยที่ถือเป็นรายได้ 1,535 ล้านบาท มีรายได้จากการลงทุนและรายได้อื่นจำนวน 171 ล้านบาท เมื่อหักค่าใช้จ่ายในการรับประกันภัยและค่าใช้จ่ายดำเนินงานแล้ว มีกำไรจากการดำเนินงาน 172.85 ล้านบาท มีสินทรัพย์รวมทั้งสิ้น 19,042 ล้านบาท มีหนี้สินรวม 16,950 ล้านบาท มีส่วนของผู้ถือหุ้น 2,092 ล้านบาท